Tarybos direktyva
1971 m. liepos 26 d.
dėl valstybių narių įstatymų, susijusių su 5-50 kg vidutinio tikslumo stačiakampiais svarsčiais ir 1-10 kg vidutinio tikslumo cilindriniais svarsčiais, suderinimo
(71/317/EEB)
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 100 straipsnį,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
atsižvelgdama į Ekonomikos ir socialinių reikalų komiteto nuomonę [2],
kadangi valstybėse narėse vidutinio tikslumo stačiakampių ir cilindrinių svarsčių konstrukcijai ir kontrolės metodams taikomos skirtingos privalomosios nuostatos, o tai trukdo tų svarsčių prekybai; kadangi dėl to būtina suderinti šias nuostatas;
kadangi 1971 m. liepos 26 d. Tarybos direktyvoje dėl valstybių narių įstatymų, susijusių su bendromis matavimo priemonių ir metrologinės kontrolės metodų nuostatomis, suderinimo [3] nustatyta EEB tipo tvirtinimo ir EEB pirminės patikros tvarka; kadangi pagal tą direktyvą turėtų būti nustatyti techniniai reikalavimai vidutinio tikslumo stačiakampių ir cilindrinių svarsčių konstrukcijai;
PRIĖMĖ ŠIĄ DIREKTYVĄ:
1 straipsnis
Ši direktyva taikoma šių vardinių masių vidutinio tikslumo svarsčiams:
- 5, 10, 20 ir 50 kg stačiakampiams svarsčiams,
- 1, 2, 5, 10, 20, 50, 100, 200 ir 500 g bei 1, 2, 5 ir 10 kg cilindriniams svarsčiams.
2 straipsnis
Svarsčiai, ant kurių gali būti dedami EEB žymenys ir simboliai, aprašyti ir pateikti I-IV prieduose. Jiems nereikia EEB modelio patvirtinimo; jiems reikia EEB pirminės patikros.
3 straipsnis
Nei viena valstybė narė negali atsisakyti, drausti ar riboti vidutinio tikslumo stačiakampių ar cilindrinių svarsčių, ant kurių yra EEB pirminės patikros žymuo, teikimo rinkai ar naudojimo.
4 straipsnis
1. Valstybės narės priima įstatymus ir kitus teisės aktus, kurie, įsigalioję per aštuoniolika mėnesių nuo pranešimo apie šią direktyvą, ją įgyvendina, ir apie tai nedelsdamos praneša Komisijai.
2. Valstybės narės užtikrina, kad šios direktyvos taikymo srityje priimtų nacionalinės teisės aktų pagrindinių nuostatų tekstai būtų pateikti Komisijai.
5 straipsnis
Ši direktyva skirta valstybėms narėms.
Priimta Briuselyje, 1971 m. liepos 26 d.